Šis raksts ir par Itālijas futbola treneri un bijušo futbolistu. Par paukotāju un olimpisko čempionu skatīt rakstu Antonio Konte (paukotājs).

**Antonio Konte** (itāļu: *Antonio Conte*; dzimis 1969. gada 31. jūlijā) ir itāliešu futbola treneris un bijušais futbolists. Spēlētāja karjeras lielāko daļu pārstāvējis Turīnas "Juventus", spēlējis pussarga pozīcijā, aizvadījis 20 spēles Itālijas izlasē.

Karjera
-------

Futbolista karjeru sācis dzimtās pilsētas Lečes komandā *U.S. Lecce*, A sērijā debitējot 1986. gada aprīlī, 16 gadu vecumā. 1991. gadā pievienojās Turīnas "Juventus". Šajā klubā Konte aizvadīja 13 sezonas, piecas reizes kļūstot par Itālijas čempionu un vienreiz uzvarot Itālijas kausa izcīņā. 1996. gadā kopā ar *Juventus* kļuva par UEFA Čempionu līgas uzvarētāju un 1993. gadā izcīnīja UEFA kausu.

Itālijas izlasē debitēja 1994. gada 27. maijā draudzības spēlē pret Somiju. Konte bija Itālijas izlases sastāvā 1994. gada FIFA Pasaules kausa un 2000. gada Eiropas čempionāta finālturnīros. Kopumā izlases sastāvā aizvadījis 20 spēles un guvis divus vārtus.

Pēc spēlētāja karjeras beigām sācis strādāt par treneri. Sākumā bijis trenera asistents *Siena*, bet 2006. gadā kļuva par *Arezzo* galveno treneri. Karjeras turpinājumā vadījis Itālijas klubus *Bari*, *Atalanta* un *Siena*. 2008.—2009. gada sezonā ar *Bari* kļuva par B sērijas uzvarētāju. 2011. gada 22. maijā tika apstiprināts par Turīnas "Juventus" galveno treneri un trīs sezonas pēc kārtas aizveda klubu līdz Itālijas čempionu titulam.

2014. gada augustā kļuva par Itālijas izlases galveno treneri un vadīja izlasi arī 2016. gada Eiropas čempionāta finālturnīrā, kur aizkļuva līdz ceturtdaļfinālam. Vēl pirms finālturnīra 2016. gada aprīlī Konte panāca vienošanos ar Anglijas Premjerlīgas klubu *Chelsea* par galvenā trenera pienākumu uzsākšanu 2016.—2017. gada sezonā. Jau savā pirmajā sezonā ar *Chelsea* kļuva par Premjerlīgas čempionu. 2017.—2018. gada sezonā komanda Premjerlīgā ierindojās tikai 5. vietā un 2018. gada jūlijā Konte tika atbrīvots no amata.

2019. gada 31. maijā tika apstiprināts par Milānas "Internazionale" galveno treneri. 2020.—2021. gada sezonā Kontes vadībā Milānas "Inter" izcīnīja Itālijas čempiontitulu. Tomēr pēc sezonas beigām pēc abpusējas vienošānās Konte klubu atstāja. 2021. gada novembrī tika iecelts par Anglijas Premjerlīgas kluba *Tottenham Hotspur* galveno treneri. 2023. gada martā pēc tam, kad preses konferencē bija asi kritizējis komandas spēlētājus un kluba vadību, pēc abpusējas vienošanās atstāja amatu.

Sasniegumi
----------

### Spēlētāja karjera

**Juventus**

* Itālijas Serie A: 1994–95, 1996–97, 1997–98, 2001–02, 2002–03
* Coppa Italia: 1994–95
* Supercoppa Italiana: 1995, 1997, 2002, 2003
* UEFA Čempionu līga: 1995–96
* UEFA kauss: 1992–93
* Starpkontinentālais kauss: 1996
* UEFA Intertoto kauss: 1999

### Trenera karjera

**Bari**

* Itālijas Serie B: 2008–09

**Juventus**

* Itālijas A sērija: 2011–12, 2012–13, 2013–14
* Supercoppa Italiana: 2012, 2013

**Chelsea**

* Anglijas Premjerlīga: 2016–17
* FA kauss: 2017–18

**Internazionale**

* Itālijas A sērija: 2020–21

**Individuālie sasniegumi**

* Itālijas Serie A gada labākais treneris: 2011–12, 2012–13, 2013–14
* Anglijas Premjerlīgas sezonas labākais treneris: 2016–17

Atsauces
--------

1. ↑  «Antonio Conte - national football team player» (angļu). eu-football.info. Skatīts: 2018. gada 14. aprīlī.
2. ↑  «Par "Chelsea" galveno treneri vasarā kļūs Konte». sportacentrs.com. 2016. gada 4. aprīlī. Skatīts: 2018. gada 14. aprīlī.
3. ↑  ««Chelsea» oficiāli atlaiž galveno treneri Konti». tvnet.lv. 2018. gada 13. jūlijā. Skatīts: 2018. gada 14. jūlijā.
4. ↑  «Galva, sirds un kājas. Milānas "Inter" oficiāli ieceļ Konti galvenā trenera amatā». sportacentrs.com. 2019. gada 31. maijā. Skatīts: 2019. gada 1. jūnijā.
5. ↑  «Konte oficiāli kļuvis par "Tottenham" galveno treneri». sportacentrs.com. 2021. gada 2. novembrī. Skatīts: 2021. gada 6. novembrī.
6. ↑  «Pēc skandalozās preses konferences Konte atstāj "Tottenham"». *sportacentrs.com*. 2023. gada 27. marts. Skatīts: 2023. gada 2. aprīlī.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Antonio Konte***.
* *Munzüger Sport* profils (vāciski)
* *WorldFootball* profils (angliski)
* *Soccerbase* trenera profils (angliski)
* *National-Football-Teams* profils (angliski)
* *Transfermarkt* spēlētāja profils (angliski)
* *Transfermarkt* trenera profils (angliski)
* *Eu-football.info* profils (angliski)
* *FBref* spēlētāja profils (angliski)

  


|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 301650814
* LCCN: no2013056773
* ISNI: 0000 0004 0874 4661
* GND: 1037081536
* SBN identifikators MODV652186 nav derīgs.

 |

 |